In nomine eterni Verbi incarnati. Ego Fulco peccator sacerdos tamen indignus, recognoscens pondus peccatorum meorum, audiensque a Domino dictum: date helemosinam et omnia munda sunt vobis, et sicut aqua extinguit ignem ita helemosina extinguit peccatum. Idcirco dono Domino Deo et beato Marcello qui ibi requiescit in loco qui vocatur Hubiliacus, qui est situs in pago Lugdunense juxta fluvium Segonne, ante civitatem Cabilonem; hoc est area una intra muros civitatis Cabilonensis posita. Hanc donationem facio ad supradictum locum in presentia domni Odilonis abbatis, et in presentia omnium fratrum qui modo ibi sunt, et qui venturi sunt post eos, pro remedium anime mee et omnium parentum meorum. Terminat autem ipsa area de uno latus terra Sancte Marie, et de alio terra Sancti Petri, et de alio terra Berardi et Richardi, et ex alio latus via publica, et infra istas terminationes dono ad supradictum locum et ad supradictos fratres, sine ullo contradicente. Si quis autem contradicere voluerit hanc donationem vel calumpniare, coactus judiciaria potestate auri libras III componat, et deinceps firma et stabilis permaneat, cum stipulatione subnixa. Et si quis in illa mansione manere voluerit, omni anno in festivitate Sancti Marcelli denarios VI investitura solvat.